एक वर्षमा सात अर्ब ६० करोड बढी राजस्व सङ्कलन
सञ्चार तथा सूचना प्रविधि मन्त्रालयले अघिल्लो आर्थिक वर्ष २०७८/०७९मा सात अर्ब ६० करोड रुपियाँभन्दा बढी राजश्व सङ्कलन गरेको जनाएको छ ।
काठमाडौं, भदौ ७ गते । सञ्चार तथा सूचना प्रविधि मन्त्रालयले अघिल्लो आर्थिक वर्ष २०७८/०७९मा सात अर्ब ६० करोड रुपियाँभन्दा बढी राजस्व सङ्कलन गरेको जनाएको छ । मङ्गलबार सञ्चार तथा सूचना प्रविधिमन्त्री ज्ञानेन्द्रबहादुर कार्कीले मन्त्रालय र सम्बद्ध निकायहरुबाट आर्थिक वर्ष २०७८/०७९ मा सम्पादन भएका प्रमुख उपलब्धि सार्वजनिक गर्नुहुँदै मन्त्रालय र अन्तर्गतका निकायहरुबाट कुल राजस्व सात अर्ब ६० करोड ७२ लाख ५३ हजार रुपियाँ सङ्कलन भएको बताउनुभएको हो । मन्त्री कार्कीले भन्नुभयो, ‘‘सञ्चार तथा सूचना प्रविधि मन्त्रालय र सम्बद्ध निकायहरुको आर्थिक वर्ष २०७८/०७९ मा कुल विनियोजित बजेट सात अर्ब ५६ करोड ३७ लाख रुपियाँमध्ये चालुतर्फ पाँच अर्ब ५९ करोड ७६ लाख रुपियाँ विनियोजन भएकोमा ८५.३ प्रतिशत खर्च भएको छ । त्यस्तै, पुँजीगततर्फ एक अर्ब ९६ करोड ५१ लाख रुपियाँ विनियोजन भएकोमा ६७.२५ प्रतिशत खर्चगरी जम्मा ८०.६१ प्रतिशत खर्च भएको छ ।’’ उहाँले नेपाल दूरसञ्चार कम्पनी लिमिटेडको खुद नाफा आठ अर्ब ३८ करोड रुपियाँ रहेको पनि उल्लेख गर्नुभयो । आ.व. २०७८/०७९ मा कुल बजेटको ८०.६१ प्रतिशत खर्च भएको पनि जानकारी उहाँले दिनुभयो । सञ्चार मन्त्री कार्कीले भन्नुभयो, ‘‘मन्त्रालय र अन्तर्गतका निकायहरुबाट आर्थिक वर्ष २०७८/०७९ मा कुल राजश्व सात अर्ब ६० करोड ७२ लाख ५३ हजार सङ्कलन भएको छ । यसै मन्त्रालय समेतको सहजीकरणका कारण नेपाल दूरसञ्चार कम्पनी लिमिटेडको खुद नाफा आठ अर्ब ३८ करोड रुपियाँ प्रारम्भिक तथ्याङ्क रहेको छ । उक्त नाफा अघिल्लो वर्षको तुलनामा एक अर्ब २६ करोड बढी हो ।’’यसैगरी, मन्त्री कार्कीले सूचना तथा प्रशारण विभागबाट प्रदान गरिने कार्यहरु पूर्णरुपमा अनलाइनमार्फत प्रवाह हुने व्यवस्था मिलाइएको पनि जानकारी दिनुभयो । उहाँले नागरिक एपको स्तरोन्नति गर्दै ४५ सेवालाई यस एपमा आबद्ध गरिएको बताउनुभयो । त्यस्तै, चलचित्र क्षेत्रलाई गतिशील बनाउन सिनेमा, स्टोरी बैंक, सातै प्रदेशमा छायाँकन स्थल र विकासलगायतका कार्यक्रमलाई प्राथमिकता दिइएको उहाँको भनाइ छ । त्यस्तै, आर्थिक वर्षमा वरिष्ठ चलचित्र कलाकारहरुको सम्मानका लागि चलचित्रकर्मी परिचयपत्र तथा बीमा कार्यक्रम शुरु गरिएको छ । सुरक्षण मुद्रणका लागि आवश्यक उपकरणसहितको मेसिन खरिद गरी जडान गरिएको र यसै आर्थिक वर्षबाट मुद्रण कार्य प्रारम्भ हुनेछ । मन्त्री कार्कीले ७३५ स्थानीय तहमा फोरजी सेवा विस्तार भएको र हालसम्म १२ हजार २२४ कि.मि. अप्टिकल फाइबर विस्तार गरिएको जानकारी दिनुभयो । उहाँले कुल जनसङ्ख्याको ९१ प्रतिशतमा रेडियो नेपालको पहुँच र ७२ प्रतिशतमा टेलिभिजनको पहुँच पुगेको बताउनुभयो ।  आमसञ्चारका प्रमुख उपलब्धिहरुसञ्चार मन्त्री कार्कीले आमसञ्चारका प्रमुख उपलब्धिहरुमा लुम्बिनी, कर्णाली र सुदूरपश्चिम प्रदेशका ३१ जिल्लामा गोरखापत्रको पहुँच सहज, नियमित र छिटोछरितो भएको बताउनुभयो । उहाँले भन्नुभयो, ‘‘विसं. २०७८ फागुन ७ गतेदेखि गोरखापत्रको पश्चिम क्षेत्र कोहलपुर संस्करणको छपाइ आरम्भ गरी लुम्बिनी प्रदेश, कर्णाली प्रदेश र सुदूरपश्चिम प्रदेशका ३१ जिल्लासम्मको पहुँच सहज, नियमित र छिटोछरितो बनाइएको छ ।’’उहाँले गोरखापत्र र दि राइजिङ नेपाल दैनिकका साम्रगीहरुलाई डिजिटलमा रुपान्तरण गरी गोरखापत्र अनलाइन डट कम र राइजिङ नेपाल डेली डट कममार्फत २०७९ वैशाख १ गतेबाट नयाँ स्वरुपमा प्रकाशन शुरुवात गरिएको जानकारी दिनुभयो । सूचना तथा प्रसारण विभागबाट प्रदान गरिने सेवाहरु पूर्णरुपमा अनलाइनमार्फत प्रवाह हुने व्यवस्था गरिएको छ भने आमसञ्चार नीति २०७३ को प्रभावकारिता अध्ययन प्रतिवेदन तयार भएको छ । नेपाल टेलिभिजनबाट प्रसारण हुने समावेशी कार्यक्रममा तामाङ, गुरुङ र उर्दु गरी तीन भाषा थप गरी नौ भाषामा कार्यक्रम उत्पादन र प्रसारण भइरहेको साथै गोरखापत्र संस्थानले विभिन्न ३८ भाषामा सामग्री प्रकाशन गरिरहेको सञ्चारमन्त्री कार्कीले बताउनुभयो । त्यस्तै, छापामाध्यमबाट वितरण र प्रकाशन हुने लोककल्याणकारी विज्ञापनको रकम अब जिल्ला हुलाक कार्यालयबाट भुक्तानी गर्ने व्यवस्था मिलाइएको छ ।  यसैगरी, राष्ट्रपतिबाट राष्ट्रिय पत्रकारिता पुरस्कार र वरिष्ठ पत्रकार सम्मान २०७८ र कोभिड महामारीका कारण स्थगित भएका राष्ट्रिय पत्रकारिता र वरिष्ठ पत्रकार सम्मान २०७६ र २०७७ प्रदान गरिएको मन्त्रालयको प्रमुख उपलब्धिमा उल्लेख छ । 